Euroopan matkailutilastoista annetun Euroopan parlamentin ja neuvoston asetuksen (EY) N:o 692/2011 täytäntöönpanosta

Euroopan matkailutilastoista annetulla Euroopan parlamentin ja neuvoston asetuksella (EU) N:o 692/2011, jäljempänä ’asetus’, luotiin yhteiset puitteet Euroopan unionin matkailutilastojen järjestelmälliselle kehittämiselle, tuottamiselle ja levittämiselle. Siinä otettiin huomioon matkailutaloudessa ja matkailukäyttäytymisessä neuvoston direktiivin 95/57/EY voimaantulon jälkeen tapahtuneet muutokset ja vastattiin niistä aiheutuviin muutoksiin käyttäjien tarpeissa.

Asetuksen 7 artiklassa säädetään, että komissio antaa joka viides vuosi ”Euroopan parlamentille ja neuvostolle arviointikertomuksen tämän asetuksen mukaisesti laadituista tilastoista ja erityisesti niiden merkityksestä ja niistä yrityksille aiheutuvasta rasitteesta”.

Ensimmäinen arviointikertomus annettiin vuonna 2016, ja tämä on toinen tällainen kertomus. Tässä kertomuksessa esitetään yleiskatsaus Euroopan matkailutilastojen tilanteesta, erityisesti seuraavien seikkojen osalta:

-asetuksessa säädetyt vaatimukset (osa 2)

-ensimmäisen kertomuksen jälkeen hyväksyttyjen täytäntöönpanotoimenpiteiden ja delegoitujen säädösten tarkoitus (osa 3).

Lisäksi käsitellään asetuksen täytäntöönpanoa suhteessa virallisten tilastojen laatukriteereihin (osa 4) ja tarkastellaan toimenpiteitä, joita on toteutettu yrityksiin kohdistuvan rasitteen keventämiseksi (osa 5). Lopuksi kertomuksessa tarkastellaan nykyisen oikeudellisen kehyksen mahdollista tarkistamista matkailutilastojen nykyaikaistamiseksi (osa 6).

2.Tärkeimmät saavutukset ja parannukset

-Komissio tekee tiivistä yhteistyötä Euroopan tilastojärjestelmään kuuluvien kumppanien kanssa huolehtiessaan asetuksen tehokkaasta täytäntöönpanosta. Viime aikoina tilastokehys on myös auttanut vastaamaan niiden käyttäjien tarpeisiin, jotka seuraavat covid-19:n vaikutuksia matkailualaan.

-Välineet delegoitujen säädösten antamiseksi ovat auttaneet parantamaan saatavilla olevien tietojen yksityiskohtaisuutta ja ajantasaisuutta.

-Matkailun satelliittitilinpidosta (TSA) on tehty kolmen vuoden välein pilottitutkimuksia, joiden perusteella TSA saatetaan sisällyttää asetukseen, kun sitä seuraavan kerran uudistetaan.

-Uusia lähteitä ja menetelmiä on tutkittu aktiivisesti ja menestyksekkäästi, ja tietoja, joita ei aiemmin ollut saatavilla, julkaistaan kokeellisina tilastoina.

3.Keskeiset tiedot Euroopan matkailutilastoista

EU:n matkailuekosysteemiin sisältyy globaaleja ja toisiinsa liittyviä arvoketjuja. Näitä ovat verkossa ja verkon ulkopuolella toimivat tiedon- ja palveluntarjoajat (matkailutoimistot, digitaaliset alustat, matkailuteknologian tarjoajat), matkatoimistot ja matkanjärjestäjät, majoituspalvelujen tarjoajat, matkailukohteiden hallinnointiorganisaatiot, nähtävyydet ja matkustajaliikenteeseen liittyvät toiminnot (esimerkiksi lentomatkat, junamatkat ja risteilyt). Suurten, monikansallisten yhtiöiden rinnalla toimii erittäin pieniä yrityksiä, ja yksityinen ja julkinen pääoma ovat sidoksissa toisiinsa.

Matkailulla tarkoitetaan toimintaa, jossa ihmiset matkustavat tavanomaisen elinpiirinsä ulkopuolella sijaitsevaan kohteeseen alle vuoden ajaksi missä tahansa muussa pääasiallisessa tarkoituksessa kuin työskennelläkseen matkan kohteena olevassa paikassa sijaitsevassa yksikössä. Matkailun tarkoitus voi olla esimerkiksi liiketoiminta, vapaa-aika tai jokin henkilökohtainen syy. EU:n matkailuala on tärkeä kaikkien jäsenvaltioiden taloudelle, minkä lisäksi se on merkittävä työllistäjä. Jotta matkailualan kilpailukykyä voitaisiin arvioida, on tunnettava hyvin matkailualan koko ja ominaispiirteet, matkailijaprofiilit ja matkailuun liittyvät kulutustottumukset sekä matkailun hyödyt Euroopan talouksille.

Asetus (EU) N:o 692/2011 muodostaa perustan matkailun kysyntää ja tarjontaa koskeville virallisille, yhdenmukaistetuille tilastoille. Asetus kattaa tiedot EU:ssa sijaitsevien majoitusliikkeiden kapasiteetista ja käyttöasteesta sekä EU:ssa asuvien tekemistä matkoista. Ensimmäisenä mainitut tiedot kerätään yleensä majoitusalan yrityksiltä (jäsenvaltiot toimittavat komissiolle kuukausittaiset ja vuotuiset tiedot aggregoitujen taulukoiden muodossa), ja jälkimmäiset kulutustutkimusten avulla (jäsenvaltiot toimittavat komissiolle vuotuiset tiedot osittain aggregoitujen taulukoiden ja osittain mikrotietojen muodossa).